บจ.แจกปันผล1.18แสนล้าน
กลางปีนี้จ่ายเพิ่มขึ้นทำนิวไฮซื้อหุ้นสื่อสารพลังงานรับเละ
10 ก.ย. 2555

กลางปีนี้จ่ายเพิ่มขึ้นทำนิวไฮซื้อหุ้นสื่อสารพลังงานรับเละ
บจ.ไทยทำสถิติจ่ายเงินปันผลสูงสุด กลางปีนี้แจกเกินแสนล้านบาทเป็นปีที่สอง 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า บริษัทจดทะเบียน 116 แห่งทั้งในตลาดหลักทรัพย์ (SET) และตลาดหลักทรัพย์ เอ็ม เอ ไอ (mai) จ่ายเงินปันผลระหว่างกาลงวดครึ่งแรกปี 2555 รวมทั้งสิ้น 118,703 ล้านบาท เพิ่มขึ้นจาก 117,126 ล้านบาทในปี 2554 โดยสร้างสถิติเงินปันผลเกินแสนล้านเป็นปีที่สอง และสูงสุดเป็นประวัติการณ์ แม้ว่ากำไรสุทธิจะลดลงจากความผันผวนของราคาสินค้าโภคภัณฑ์และอัตราแลกเปลี่ยนก็ตาม
สาเหตุหลักมาจากการจ่ายเงินปันผลของบริษัทในหมวดธุรกิจเทคโนโลยีสารสนเทศและการสื่อสาร ธนาคาร การแพทย์ พาณิชย์ อาหารและเครื่องดื่ม เพิ่มขึ้นมากตามกำไรสุทธิจากการบริโภคและการลงทุนภายในประเทศที่เติบโตอย่างแข็งแกร่ง ทั้งนี้ในหมวดเทคโนโลยีฯ จ่ายเพิ่มขึ้นมากที่สุดถึง 51.62%
ทั้งนี้ เป็นบริษัทใน SET จำนวน 99 แห่ง จ่ายเงินปันผลรวม 118,210 ล้านบาท และ mai 17 แห่ง จ่ายเงินปันผลรวม 493 ล้านบาท เพิ่มขึ้นเพียง 4.27% โดยรวมคิดเป็นอัตราการจ่ายเงินปันผล (Payout Ratio) อยู่ที่ 42.48% เพิ่มขึ้นจาก 37.37% ในปีที่แล้ว 
นอกจากนี้ ยังมี บจ.ประกาศจ่ายหุ้นปันผลระหว่างกาลอีก 3 บริษัท คือ บริษัท ดีเอสจี อินเตอร์เนชั่นแนล (ประเทศไทย) หรือ DSGT บริษัท โฮม โปรดักส์ เซ็นเตอร์ (HMPRO) และบริษัท นิปปอน แพ็ค (ประเทศไทย) หรือ NIPPON คิดเป็นมูลค่าการจ่ายเงินปันผลรวม 1,535 ล้านบาท
ทั้งนี้ ยังมี บจ.ที่อยู่ระหว่างพิจารณาจ่ายเงินปันผลระหว่างกาลงวดครึ่งปีแรก
บริษัทจดทะเบียนใน SET ที่จ่ายเงินปันผลระหว่างกาลสูงสุด 5 อันดับแรก ได้แก่ บริษัท แอดวานซ์ อินโฟร์ เซอร์วิส (ADVANC) บริษัท ปตท. (PTT) บริษัท ชิน คอร์ปอเรชั่น (INTUCH) บริษัท ปตท. สำรวจและผลิตปิโตรเลียม (PTTEP) และบริษัท ปูนซิเมนต์ไทย (SCC) ซึ่งเงินปันผลของ 5 บริษัทมีมูลค่ารวมกัน 58,639 ล้านบาท หรือ 49.61% ของเงินปันผลกลางปีทั้งหมดใน SET
สำหรับบริษัทใน mai ที่จ่ายเงินปันผลระหว่างกาลสูงสุด 5 อันดับแรก ได้แก่ บริษัท ยูนิมิต เอนจิเนียริ่ง (UEC) บริษัท เกียรติธนาขนส่ง (KIAT) บริษัท ยูบิลลี่ เอ็นเตอร์ไพรส์ (JUBILE) บริษัท บรุ๊คเคอร์ กรุ๊ป (BROOK) และบริษัท มาสเตอร์ แอด (MACO) มีมูลค่าเงินปันผลรวม 244 ล้านบาท 49.39% ของมูลค่าเงินปันผลระหว่างกาลทั้งหมดใน mai